[pic] | COMISIA COMUNITĂŢILOR EUROPENE |

Bruxelles, 17.4.2008

COM(2008) 195 final

2008/0084 (COD)

Propunere de

DIRECTIVĂ A PARLAMENTULUI EUROPEAN ȘI A CONSILIULUI

de modificare a directivelor 78/660/CEE și 83/349/CEE ale Consiliului în ceea ce privește anumite cerințe de prezentare a informațiilor impuse întreprinderilor mijlocii și obligația de a întocmi conturi consolidate

(prezentată de Comisie)

{SEC(2008) 466}{SEC(2008) 467}

EXPUNERE DE MOTIVE

1. Contextul propunerii

1.1. Obiectivele propunerii

Obiectivul modificării Directivei 78/660/CEE (A patra directivă privind dreptul societăților comerciale)[1] este de a simplifica raportarea financiară pentru întreprinderile mici și mijlocii (IMM-uri)[2] și de a ușura povara raportării financiare a IMM-urilor într-o perspectivă apropiată. Schimbările ar trebui să conducă la reducerea poverii administrative fără pierderea unor informații relevante.

Obiectivul modificării Directivei 83/349/CEE (A șaptea directivă privind dreptul societăților comerciale)[3] este de a clarifica modul în care normele de consolidare din această directivă interacționează cu standardele internaționale de raportare financiară.

1.2. Contextul general

Consiliul European din 8 - 9 martie 2007 a subliniat că reducerea poverii administrative este importantă pentru stimularea economiei europene, având în vedere în special posibilele avantaje create astfel pentru IMM-uri. Consiliul a subliniat că, pentru reducerea poverii administrative în cadrul Uniunii Europene, este nevoie de un energic efort comun din partea UE și a statelor membre[4]. La reuniunea din martie 2008, Consiliul European a solicitat Comisiei să identifice noi propuneri legislative pentru reducerea accelerată a poverilor administrative[5]. Contabilitatea și auditul au fost identificate ca două principale domenii în care povara administrativă a societăților comerciale europene poate fi redusă[6]. În acest context, prin „directivele privind contabilitatea” se înțeleg directivele 78/660/CEE și 83/349/CEE.

Modificarea propusă face parte din al doilea pachet de măsuri accelerate pentru reducerea poverii administrative[7], care cuprinde măsuri legislative în domeniul dreptului societăților comerciale, contabilității și auditului menite să simplifice mediul de afaceri pentru societățile comerciale europene; este vorba de schimbări precis orientate și limitate care ar trebui să conducă la simplificări într-o perspectivă apropiată. Întreprinderile mici și mijlocii sunt deseori supuse acelorași norme ca și societățile mai mari, dar nevoile lor specifice în materie de contabilitate au fost rareori evaluate iar normele de raportare cuprinzătoare implică o cheltuială împovărătoare și pot împiedica utilizarea eficientă a capitalului în scopuri productive.

A patra directivă privind dreptul societăților comerciale a fost adoptată în 1978 cu scopul de a crea un set armonizat de cerințe privind raportarea externă a tuturor societăților cu răspundere limitată din UE. Adoptată în 1983, cea de-a șaptea directivă privind dreptul societăților comerciale a adăugat un nou set comun de cerințe cu privire la situațiile financiare consolidate. Directivele privind contabilitatea s-au modificat de mai multe ori în ultimi 25 de ani. Ca urmare a adoptării Regulamentului (CE) nr. 1606/2002 privind aplicarea standardelor internaționale de contabilitate (Regulamentul IAS)[8], companiile cotate la bursă (și cele cu datorii cotate) trebuie să prezinte conturi IFRS și, prin urmare, sunt scutite de majoritatea cerințelor din directivele a patra și a șaptea. Totuși, aceste directive continuă să stea la baza contabilității IMM-urilor în UE.

Aplicarea Regulamentului IAS a pus în evidență și interferențe neclare între directive și IFRS. Conform Directivei 83/349/CEE, o societate-mamă trebuie să întocmească conturi consolidate chiar dacă singura ei filială sau toate filialele ei, în ansamblu, sunt nesemnificative. Ca urmare a acestui fapt, aceste societăți cad sub incidența Regulamentului IAS și, prin urmare, trebuie să întocmească situații financiare consolidate în conformitate cu IFRS. Această consecință a articolului respectiv din Directiva 83/349/CEE este considerată excesivă în cazul societăților-mamă care nu au decât filiale nesemnificative. Este necesar să se analizeze cazurile de acest fel și să se găsească soluții eficiente.

Parlamentul European încurajează, de asemenea, „Comisia să continue activitățile de simplificare a dreptului societăților comerciale, a contabilității și auditării (...), în special directivele a patra și a șaptea privind dreptul societăților comerciale”[9].

2. Rezultatele consultărilor cu păr țILE INTERESATE șI EVALUAREA IMPACTULUI

2.1. Consultarea părților interesate

2.1.1. Propunerile de simplificare a celei de a patra directive privind dreptul societăților comerciale

Serviciile Comisiei au întreprins cercetări pentru a stabili care ar fi cele mai oneroase cerințe din directivele privind contabilitatea[10]. Primele constatări au indicat că s-ar putea opera o serie de modificări pentru simplificarea acestora.

Aceste idei și sugestii inițiale au fost discutate cu statele membre în cadrul Comitetului de reglementare contabilă (ARC) pe parcursul mai multor întâlniri care au avut loc începând din decembrie 2006. În urma acestor discuții, în iulie 2007, Comisia a publicat o comunicare[11] în care identifica modificările/schimbările care s-ar putea aduce directivelor privind contabilitatea. S-a acordat o atenție deosebită găsirii de noi soluții pentru a ușura sarcinile de raportare ale întreprinderilor mici și mijlocii. Serviciile Comisiei au identificat mai multe politici de luat în considerare iar, dintre aceste opțiuni posibile, după o consultare publică, au selecționat următoarele măsuri legislative.

Eliminarea obligației de prezentare a informațiilor privind cheltuielile de constituire

O majoritate clară a celor care au răspuns la comunicarea Comisiei s-a pronunțat în favoarea propunerii. Un mic număr de respondenți a susținut că dezvăluirea acestor cheltuieli furnizează informații utile.

Eliminarea obligației IMM-urilor de prezentare defalcată a cifrei de afaceri pe activități și piețe geografice

Aproape trei sferturi din cei care au răspuns la comunicarea Comisiei au susținut această propunere, iar un sfert au fost împotrivă. Unii comentatori au opinat că propunerea este utilă pentru IMM-uri, dar nu și pentru celelalte societăți aflate sub incidența celei de-a patra directive privind dreptul societăților comerciale.

2.1.2. Interac țiunea dintre normele de consolidare din cea de-a șaptea directivă privind dreptul societăților comerciale și standardele internaționale de raportare financiară

Din diferite discuții cu statele membre și celelalte părți interesate a reieșit că relația dintre Regulamentul IAS și cea de-a șaptea directivă privind dreptul societăților comerciale este neclară în cazul societăților-mamă care nu au filiale semnificative. Întrucât această problemă este legată de simplificare, în urma discuțiilor cu statele membre, serviciile Comisiei au inclus-o în comunicarea susmenționată și au propus clarificarea situației prin modificarea celei de-a șaptea directive privind dreptul societăților.

Cei care au răspuns la comunicarea Comisiei au susținut energic propunerea și societățile au fost în unanimitate favorabile. Comentatorii au apreciat că schimbarea propusă ar reprezenta o simplificare substanțială.

2.2. Evaluarea impactului

2.2.1. Eliminarea obliga ției de prezentare a informațiilor privind cheltuielile de constituire

Toate statele membre, exceptând Danemarca, Suedia și Regatul Unit, permit tratarea cheltuielilor de constituire ca active amortizabile și impun dezvăluirea acestui tip de cheltuieli[12]. Societățile care intră sub incidența articolului 11 (unde sunt definite întreprinderile mici) din a patra directivă privind dreptul societăților comerciale pot fi deja exonerate de această obligație în temeiul articolului 44 alineatul (2) din aceeași directivă. Această exonerare a fost deja pusă în practică pe scară largă, Spania fiind singurul stat membru care impune prezentarea acestei informații ca element separat în cazul întreprinderilor mici. Pe de altă parte, unele state membre cer prezentarea acestor cheltuieli ca imobilizări necorporale. Prin urmare, schimbarea propusă afectează în special întreprinderile mijlocii. Potrivit unui studiu efectuat de Ramboll Management, există aproximativ 240 000 de întreprinderi mijlocii în UE[13].

Modificarea duce la o reducere a poverii de raportare pentru întreprinderi. Pentru utilizatorii conturilor, pierderea de informații este neglijabilă. Informațiile cu privire la cheltuielile de constituire nu pot fi considerate foarte relevante pentru utilizatori. Atât autorii cât și utilizatorii au de câștigat din această propunere. Alte părți interesate nu sunt, în esență, afectate.

2.2.2. Eliminarea obliga ției IMM-urilor de prezentare defalcată a cifrei de afaceri pe activități și piețe geografice

Toate statele membre cer prezentarea defalcată a cifrei de afaceri pe activități și piețe geografice[14]. Toate statele membre au recurs la posibilitatea oferită de articolul 44 alineatul (2) din a patra directivă privind dreptul societăților comerciale de a exonera de această obligație societățile definite la articolul 11 (întreprinderi mici). Efectul schimbării propuse afectează, prin urmare, întreprinderile mijlocii. Serviciile Comisiei apreciază că statele membre vor face uz de schimbarea propusă, deși caracterul legislativ minimal al directivei le-ar permite să solicite mai multe informații.

Eliminarea acestei obligații le permite întreprinderilor să-și structureze raportarea internă în funcție de nevoile de gestiune și nu în funcție de cerințele de raportare financiară. Modificarea duce la o reducere a poverii de raportare pentru întreprinderi. Pentru utilizatorii conturilor, pierderea de informații este neglijabilă. Cei care utilizează conturile IMM-urilor și ale altor societăți aflate sub incidența directivei nu solicită în mod special astfel de informații. Pe de altă parte, pentru întreprinderile cu un singur domeniu de activitate, menținerea acestei obligații poate duce la dezvăluirea unor informații considerate confidențiale. Atât autorii cât și utilizatorii au de câștigat din această propunere. Anumite părți interesate care se preocupă în mod special de aceste informații ar putea fi afectate, dar acest efect este considerat limitat.

2.2.3. Modificarea celei de-a șaptea directive privind dreptul societăților comerciale în vederea clarificării relației dintre normele de consolidare ale acesteia și cele prevăzute de standardele internaționale de raportare financiară

Aceasta pare să fie o problemă foarte specifică și circumscrisă câtorva state membre mai mari. Statele membre mai mici par să fie mai puțin afectate, în special datorită numărului mai mic de grupuri cotate la bursă. În plus, anumite state membre nu au impus întocmirea unor astfel de conturi, dar ar putea înclina să o facă, în urma clarificărilor obținute în discuțiile din cadrul Comitetului de reglementare contabilă (ARC) în 2007. Întocmirea unor astfel de conturi pare să ridice probleme în special într-o serie de cazuri din Regatul Unit și Franța[15].

Întocmirea acestor conturi presupune cheltuieli considerabile din partea societății, dar fără să-i aducă beneficii pe măsură. Aceste conturi mai trebuie și auditate, ceea ce implică alte cheltuieli importante. În mod normal, nu se pierd informații, deoarece aceste conturi consolidate sunt practic identice cu cele individuale. O oarecare pierdere de informații se poate totuși produce într-un număr foarte mic de cazuri individuale. Serviciile Comisiei apreciază că această pierdere de informații este neglijabilă. Avantajate sunt societățile-mamă cu filiale nesemnificative care sunt obligate să întocmească conturi consolidate.

2.3. Monitorizare și evaluare

Propunerea ar trebui examinată în asociere cu alte măsuri de simplificare, iar impactul acestora ar trebui evaluat per ansamblu. Propunerea reprezintă doar o primă parte a exercițiului de simplificare în domeniul contabilității. Eficiența măsurilor propuse ar trebui monitorizată în următoarele etape ale procesului de simplificare și, dacă este cazul, se pot sugera noi modificări la o revizuire ulterioară.

3. Elementele juridice ale propunerii

3.1. Temei juridic

Articolul 44 alineatul (1) din Tratatul de instituire a Comunității Europene[16].

3.2. Principi ul subsidiarității și proporționalității

Propunerea nu intră în competența exclusivă a Comunității. Este necesar să se ac ționeze la nivelul UE pentru rezolvarea acestor probleme, întrucât obligațiile care implică o povară administrativă decurg din directive ale UE. Obiectivul acțiunii este de a reduce povara administrativă prin simplificarea raportării financiare a IMM-urilor într-o perspectivă apropiată și prin clarificarea interacțiunii dintre normele de consolidare din Directiva 83/349/CEE și cele din IFRS, evitând totodată pierderea de informații relevante.

Propunerea se înscrie în abordarea comunitară, bazată pe principii, a regulamentelor contabile din UE. Totodată, directivele privind contabilitatea reprezintă o „armonizare minimă”[17]. Se respectă astfel principiul proporționalității și se lasă loc pentru flexibilitate autorităților și operatorilor economici în ceea ce privește modul în care-și ating obiectivele, reducând la minimum povara financiară și administrativă a acestora. Mai mult, la modul ideal, ar trebui să se efectueze o analiză a legislației naționale și ar putea fi recomandabilă luarea unor noi măsuri de simplificare la nivel național.

Obiectivul nu se poate realiza decât prin modificarea normelor relevante ale UE; o acțiune la nivelul UE este, prin urmare, justificată. Modificările propuse nu depășesc ceea ce este strict necesar pentru eliminarea poverilor administrative inutile din domeniile în cauză și sunt proporționale cu obiectivul urmărit.

3.3. Alegerea instrumentului

Instrumentul propus modifică directive existente și este, prin urmare, o directivă.

4. Explicarea propunerii

4.1.1. Eliminarea obliga ției de prezentare a informațiilor privind cheltuielile de constituire

Cheltuielile de constituire sunt costuri de diferite tipuri, legate de înființarea societății. Taxe de înregistrare sau costurile asistenței juridice, de exemplu. Ele pot fi incluse ca active în bilanț în unele situații. În acest caz, articolul 34 alineatul (2) din a patra directivă privind dreptul societăților comerciale impune explicarea acestor „cheltuieli de constituire” în anexa la situația financiară. Întreprinderile mici pot fi exonerate de această obligație în conformitate cu articolul 44 alineatul (2) din aceeași directivă.

Comisia sugerează extinderea acestei posibilități de exonerare la întreprinderile mijlocii. În consecință, Comisia propune ca, la articolul 44 alineatul (2) din a patra directivă privind dreptul societăților comerciale, să se adauge întreprinderile mijlocii în contextul articolului 44 alineatul (2) al acestei directive, extinzând astfel libertatea statelor membre de a exonera aceste întreprinderi de obligația impusă prin articolul 34 alineatul (2).

4.1.2. Eliminarea obliga ției IMM-urilor de prezentare defalcată a cifrei de afaceri pe activități și piețe geografice

A patra directivă privind dreptul societăților comerciale impune defalcarea cifrei de afaceri pe activități și piețe geografice. Toate societățile au această obligație, dar întreprinderile mici pot fi exonerate, în conformitate cu articolul 44 alineatul (2) din aceeași directivă.

Comisia sugerează extinderea acestei posibilități de exonerare la întreprinderile mijlocii. În consecință, Comisia propune ca, la articolul 44 alineatul (1) din a patra directivă privind dreptul societăților comerciale, să se adauge întreprinderile mijlocii în contextul articolului 43 alineatul (1) punctul 8 din această directivă, extinzând astfel libertatea statelor membre de a exonera aceste societăți de obligația impusă prin articolul 43 alineatul (1) punctul 8.

4.1.3. Modificarea celei de-a șaptea directive privind dreptul societăților comerciale în vederea clarificării relației dintre normele de consolidare ale acesteia și cele prevăzute de standardele internaționale de raportare financiară

Relația dintre Regulamentul IAS și a șaptea directivă privind dreptul societăților comerciale este neclară în cazul societăților-mamă care nu au filiale semnificative. Problema este să se stabilească dacă o astfel de societate-mamă ar cădea sub incidența Regulamentului IAS – și, prin urmare, ar trebui să întocmească conturi IFRS – sau nu.

Comisia consideră că este exagerat să se impună întocmirea de conturi consolidate în situația în care o societate-mamă are numai filiale nesemnificative. Este ilogic să se ceară întocmirea unui set separat de conturi, deoarece, în acest caz, conturile consolidate ar fi aproape identice cu conturile individuale (care, conform Regulamentului IAS, nu cad în mod obligatoriu sub incidența IFRS).

În consecință, Comisia propune ca, la articolul 13 din cea de-a șaptea directivă privind dreptul societăților comerciale, să se adauge un nou alineat, (2a), care să exonereze orice întreprindere-mamă aflată sub incidența dreptului său intern de obligația de a întocmi conturi consolidate și un raport anual consolidat în cazul în care această întreprindere-mamă are numai filiale considerate nesemnificative [în sensul articolului 16 alineatul (3)], atât individual, cât și în ansamblu.

5. Implica țII BUGETARE

Nu există implicații pentru bugetul comunitar.

2008/0084 (COD)

Propunere de

DIRECTIVĂ A PARLAMENTULUI EUROPEAN ȘI A CONSILIULUI

de modificare a directivelor 78/660/CEE și 83/349/CEE ale Consiliului în ceea ce privește anumite cerințe de prezentare a informațiilor impuse întreprinderilor mijlocii și obligația de a întocmi conturi consolidate

(Text cu relevanță pentru SEE)

PARLAMENTUL EUROPEAN ȘI CONSILIUL UNIUNII EUROPENE,

având în vedere Tratatul de instituire a Comunității Europene, în special articolul 44 alineatul (1),

având în vedere propunerea Comisiei[18],

având în vedere avizul Comitetului Economic și Social European[19],

în conformitate cu procedura stabilită la articolul 251 din tratat[20],

întrucât:

(1) Consiliul European din 8 - 9 martie 2007 a subliniat, în concluziile sale, că reducerea poverii administrative este importantă pentru stimularea economiei europene, având în vedere în special posibilele avantaje create astfel pentru IMM-uri. Consiliul a insistat asupra necesității unei acțiuni comune intense a Uniunii Europene și a statelor membre în vederea reducerii poverilor administrative în cadrul UE.

(2) Contabilitatea și auditul au fost identificate ca domenii în care povara administrativă a societăților comerciale europene poate fi redusă.

(3) Comunicarea Comisiei privind simplificarea mediului de afaceri pentru societăți în domeniul dreptului societăților comerciale, al contabilității și al auditului din 10 iulie 2007[21] identifică modificările care trebuie aduse celei de-A patra directive 78/660/CEE a Consiliului din 25 iulie 1978, în temeiul articolului 54 alineatul (3) litera (g) din tratat, privind conturile anuale ale anumitor forme de societăți comerciale[22] și celei de-A șaptea directive 83/349/CEE a Consiliului din 13 iunie 1983, în temeiul articolului 54 alineatul (3) litera (g) din tratat, privind conturile consolidate[23]. S-a acordat o atenție deosebită găsirii de noi soluții pentru a ușura sarcinile de raportare ale întreprinderilor mici și mijlocii.

(4) În trecut, s-a operat o serie de modificări pentru a permite companiilor aflate sub incidența Directivelor 78/660/CEE și 83/349/CEE să utilizeze metodele contabile în conformitate cu standardele internaționale de raportare financiară (IFRS). În temeiul Regulamentului (CE) nr. 1606/2002 al Parlamentului European și al Consiliului din 19 iulie 2002 privind aplicarea standardelor internaționale de contabilitate[24], societățile ale căror titluri sunt admise la tranzacționare pe piața reglementată a unui stat membru au obligația de a întocmi conturi consolidate în conformitate cu IFRS și, prin urmare, sunt exonerate de majoritatea obligațiilor prevăzute în Directivele 78/660/CEE și 83/349/CEE. Aceste directive continuă, totuși, să stea la baza contabilității întreprinderilor mici și mijlocii din UE.

(5) Întreprinderile mici și mijlocii sunt deseori supuse acelorași norme ca și societățile mai mari, dar nevoile lor specifice în materie de contabilitate au fost rareori evaluate. Ceea ce îngrijorează în mod special la întreprinderile de acest fel este numărul crescând al obligațiilor de prezentare a informațiilor. Normele de raportare cuprinzătoare creează o povară financiară și pot împiedica utilizarea eficientă a capitalului în scopuri productive.

(6) Aplicarea Regulamentului (CE) nr. 1606/2002 a relevat de asemenea necesitatea de a clarifica relația dintre standardele de contabilitate impuse de Directiva 83/349/CEE și IFRS.

(7) În cazul în care cheltuielile de constituire pot fi tratate ca active în bilanț, articolul 34 alineatul (2) din Directiva 78/660/CEE impune explicarea acestor cheltuieli în anexa la situația financiară. Întreprinderile mici pot fi exonerate de obligația de a prezenta aceste informații, în conformitate cu articolul 44 alineatul (2) din această directivă. Pentru a reduce poverile administrative inutile, ar trebui ca și întreprinderile mijlocii să poată fi exonerate de această obligație.

(8) Directiva 78/660/CEE impune prezentarea cifrei de afaceri defalcat pe activități și piețe geografice. Toate societățile au această obligație, dar întreprinderile mici pot fi exonerate, în conformitate cu articolul 44 alineatul (2) din această directivă. Pentru a reduce poverile administrative inutile, ar trebui ca și întreprinderile mijlocii să poată fi exonerate de această obligație.

(9) Conform Directivei 83/349/CEE, o societate-mamă trebuie să întocmească conturi consolidate chiar dacă singura ei filială sau toate filialele ei, în ansamblu, sunt nesemnificative în sensul articolului 16 alineatul (3) din Directiva 83/349/CEE. Ca urmare a acestui fapt, aceste societăți intră sub incidența Regulamentului (CE) nr. 1606/2002 și au așadar obligația de a prezenta situații financiare consolidate în conformitate cu IFRS. Această obligație este considerată împovărătoare în situația în care societatea-mamă are numai filiale nesemnificative. Prin urmare, ar trebui să existe posibilitatea de a exonera o întreprindere-mamă de obligația de a întocmi conturi consolidate și un raport anual consolidat în cazul în care această întreprindere-mamă are numai filiale considerate nesemnificative atât individual, cât și în ansamblu.

(10) Deoarece obiectivele prezentei directive, respectiv reducerea poverilor administrative în ceea ce privește anumite cerințe de prezentare a informațiilor impuse întreprinderilor mijlocii și obligația anumitor societăți de a întocmi conturi consolidate, nu pot fi realizate într-o măsură suficientă de către statele membre și deoarece, ținând cont de amploarea și efectele acestor obiective, ele pot fi mai bine realizate la nivel comunitar, Comunitatea poate lua măsuri în conformitate cu principiul subsidiarității enunțat în articolul 5 din tratat. În conformitate cu principiul proporționalității, enunțat în articolul menționat, prezenta directivă nu depășește ceea ce este necesar pentru atingerea acestor obiective.

(11) Directivele 78/660/CEE și 83/349/CEE ar trebui modificate în consecință,

ADOPTĂ PREZENTA DIRECTIVĂ:

Articolul 1 Modificări ale Directivei 78/660/CEE

Articolul 44 din Directiva 78/660/CE se modifică după cum urmează:

1. Se introduce următorul alineat (1a):

„(1a) Statele membre pot permite societăților menționate la articolul 27 să întocmească anexe prescurtate la situația financiară, fără informațiile impuse de articolul 43 alineatul (1) punctul 8.”

2. Se introduce următorul alineat (2a):

„(2a) Statele membre pot permite exonerarea societăților menționate la articolul 27 de obligația de a prezenta, în anexa la situația financiară, informațiile impuse de articolul 34 alineatul (2).”

Articolul 2 Modificare adusă Directivei 83/349/CEE

La articolul 13 din Directiva 83/349/CEE, se inserează următorul alineat (2a):

„(2a) Fără a aduce atingere articolului 4 alineatul (2) și articolelor 5 și 6, orice întreprindere-mamă care se află sub incidența dreptului intern al unui stat membru și care are numai filiale nesemnificative în sensul articolului 16 alineatul (3), atât individual, cât și în ansamblu, este exonerată de obligația impusă la articolul 1 alineatul (1).”

Articolul 3Transpunere

1. Statele membre asigură punerea în aplicare a actelor cu putere de lege și a actelor administrative necesare pentru a se conforma prezentei directive cel mai târziu până la 30 aprilie 2010. Statele membre comunică de îndată Comisiei textul dispozițiilor respective și un tabel de corespondență între aceste dispoziții și prezenta directivă.

Atunci când statele membre adoptă aceste dispoziții, ele conțin o trimitere la prezenta directivă sau sunt însoțite de o asemenea trimitere la data publicării lor oficiale. Statele membre stabilesc modalitatea de efectuare a acestei trimiteri.

2. Comisiei îi sunt comunicate de către statele membre textele principalelor dispoziții de drept intern pe care acestea le adoptă în domeniul reglementat de prezenta directivă.

Articolul 4Intrarea în vigoare

Prezenta directivă intră în vigoare în a douăzecea zi de la data publicării în Jurnalul Oficial al Uniunii Europene .

Articolul 5Destinatari

Prezenta directivă se adresează statelor membre.

Adoptată la Bruxelles,

Pentru Parlamentul European Pentru Consiliu

Președintele Președintele

[1] JO L 222, 14.8.1978, p. 11. Directivă modificată ultima dată prin Directiva 2006/46/CE a Parlamentului European și a Consiliului (JO L 224, 16.8.2006, p. 1).

[2] Conform definițiilor de la articolul 11 (întreprinderi mici) și articolul 27 (întreprinderi mijlocii) din cea de-A patra directivă privind dreptul societăților comerciale.

[3] JO L 193, 18.7.1983, p. 1, directivă modificată ultima dată prin Directiva 2006/99/CE a Consiliului (JO L 363, 20.12.2006, p. 137).

[4] Concluziile președinției Consiliului European de la Bruxelles – documentul 7224/07, Concluzia 1.

[5] Concluziile președinției Consiliului European de la Bruxelles – documentul 7652/08, Concluzia 1.

[6] Proiect UE privind evaluarea și reducerea dificultăților administrative, al doilea Raport intermediar, 15 ianuarie 2008, p. 37. Raportul final se va publica pe site-ul web al Comisiei.

[7] A se vedea documentul de lucru al Comisiei „Reducerea sarcinii administrative în Uniunea Europeană - Raport de activitate 2007 și perspective pentru 2008” – COM(2008) 35.

[8] Regulamentul (CE) nr. 1606/2002 al Parlamentului European și al Consiliului din 19 iulie 2002 privind aplicarea standardelor internaționale de contabilitate (JO L 243, 11.9.2002, p. 1)

[9] Raport privind Standardele internaționale de raportare financiară (IFRS) și conducerea Consiliului pentru standarde internaționale de contabilitate (IASB) [2006/2248(INI)], PE, Comisia pentru afaceri economice și monetare, raportor: Alexander Radwan, A6-0032/2008, 5.2.2008, p. 10.

[10] Inclusiv studiul realizat, la comanda Comisiei, de Ramboll Management: Studiu privind costurile administrative ale acquis-ului comunitar în domeniul dreptului societăților comerciale, iulie 2007, disponibil pe site-ul web al Comisiei: http://ec.europa.eu/internal_market/company/docs/simplification/final_report_company_law_administrative_costs_en.pdf

[11] Comunicarea Comisiei privind simplificarea mediului de afaceri pentru societăți în domeniul dreptului societăților comerciale, al contabilității și al auditului - COM(2007) 394, 10.7.2007. Textul este disponibil pe site-ul web al Comisiei la: http://ec.europa.eu/internal_market/company/simplification/index_en.htm

[12] Raport: „Implementation of the Fourth Directive in Member States as per 1 January 1998” (Implementarea celei de-a patra Directive până la 1 ianuarie 1998), paginile 2, 38, 62. Textul este disponibil pe site-ul web al DG MARKT la:http://ec.europa.eu/internal_market/accounting/docs/studies/1998-fourth-dir_en.pdf.

[13] Ramboll Management, iulie 2007, „Study on administrative costs of EU Company Law Acquis” (Studiu privind costurile administrative ale acquis-ului comunitar în domeniul dreptului societăților comerciale).Textul este disponibil pe site-ul web al DG MARKT la:http://ec.europa.eu/internal_market/company/docs/simplification/final_report_company_law_administrative_costs_en.pdf

[14] Punerea în aplicare a celei de-a patra directive în statele membre. Rezumatul constatărilor unui studiu privind punerea în aplicare a celei de-a patra directive 78/660/CEE în statele membre ale Uniunii Europene până la 1 ianuarie 1998, CE, DG Piața Internă, Servicii financiare – Informațiile financiare și dreptul societăților comerciale (a se vedea nota de subsol nr. 12), p. 54 și 59.

[15] Potrivit datelor furnizate de Regatul Unit, în această țară activează 1,6 milioane de societăți cu răspundere limitată, din care 51 000 sunt constituite în grupuri; dintre acestea numai 10 000 prezintă conturi consolidate. S-a constatat că 1 000 de grupuri prezintă conturi consolidate, deși toate filialele lor sunt nesemnificative.

[16] JO C 325, 24.12.2002, p. 53.

[17] Statele membre pot introduce cerințe mai ample la nivel național. Directivele conțin deja un mare număr de opțiuni pentru IMM-uri, dar multe dintre acestea nu au fost preluate de statele membre.

[18] JO C […], […], p. […].

[19] JO C […], […], p. […].

[20] JO C […], […], p. […].

[21] COM(2007) 394, 10.7.2007.

[22] JO L 222, 17.8.1978, p. 11. Directivă modificată ultima dată prin Directiva 2006/99/CE (JO L 363, 20.12.2006, p. 137).

[23] JO L 193, 18.7.1983, p. 1. Directivă modificată ultima dată prin Directiva 2006/99/CE.

[24] JO L 243, 11.9.2002, p. 1.